b"\n_START_ARTICLE_\nMol\xc3\xad de les Flors\n_START_SECTION_\nDescripci\xc3\xb3\n_START_PARAGRAPH_\nEl mol\xc3\xad de les flors est\xc3\xa0 format per dues construccions adossades de migdia (una \xc3\xa9s de comen\xc3\xa7aments de segle XIX i l'altre de l'any 1861). Tenen tres pisos d'al\xc3\xa7ada m\xc3\xa9s la planta baixa i s\xc3\xb3n cobertes a quatre vessants amb el carener paral\xc2\xb7lel a la fa\xc3\xa7ana. El cos de tramuntana queda obert a un petit pati i t\xc3\xa9 una balconada d'arcs de mig punt. L'edificaci\xc3\xb3 de migdia, m\xc3\xa9s moderna, t\xc3\xa9 dos nivells de balcons decorats amb rajoles de cer\xc3\xa0mica.\n_START_SECTION_\nHist\xc3\xb2ria\n_START_PARAGRAPH_\nConstru\xc3\xaft l'any 1861 pel farmac\xc3\xa8utic i ex-regidor de l'Ajuntament de Madrid Joan Trasserra fou centre d'una interessant explotaci\xc3\xb3 agr\xc3\xadcola i forestal. El seu propietari, aprofitant la vella estructura del mol\xc3\xad fariner del Ballut, constru\xc3\xad una gran bassa i canal de pedra i a m\xc3\xa9s amb la for\xc3\xa7a de l'aigua feia funcionar el mol\xc3\xad i regava l'explotaci\xc3\xb3 d'arbres fruiters. L'any 1914 fou reformada i modernitzada tota la maquin\xc3\xa0ria amb la incorporaci\xc3\xb3 d'una turbina (marca Fay-Vallv\xc3\xa9 de Barcelona), dues moles (l'una per a farina de blat i l'altre per a pinso pels animals) i un escairador. La farinera va funcionar fins a l'any 1960 i conserva tota la maquin\xc3\xa0ria."